Pressiteade YTAT

**Kõrgema Kunstikooli Pallas tekstiiliosakonna üliõpilased osalevad Poolas rahvusvahelisel noorte tekstiilikunsti triennaalil YTAT 2019**

9. aprillil avatakse Łódźi Kunstiakadeemias rahvusvaheline noorte tekstiilikunsti triennaal – *3rd* *Young Textile Art Triennial* (YTAT). Juba kolmandat korda toimuval noortetriennaalil osalevad üliõpilased kunstikõrgkoolidest üle maailma, projekti eesmärk on tuua tähelepanu noorte loomingule ja elavdada koostööd autorite vahel. Näitus tutvustab 18 kõrgkooli bakalaureuse ja magistritaseme üliõpilaste loomingut kahes kategoorias: tekstiilikunst ja -disain. Rahvusvaheline žürii annab osalejatele välja preemiad mõlemas kategoorias, YTAT 2019 žüriisse kuuluvad: prof. Jolanta Rudzka Habisiak (kunstnik, Lodzi Kunstiakadeemia rektor), Małgorzata Szczepańska (Poola sisekujundaja, disainer, fotograaf); Linda Green (Suurbritannia kunstnik) ja Anet Brusgaard (Taani kunstnik, disainer).

Pallase tekstiiliosakond on triennaalil esindatud kahe tööga. Mari-Triin Kirs osaleb näitusel gobelääniga “Kodu” (juhendaja professor Aet Ollisaar), mis on inspireeritud koduga seotud tugevatest tunnetest ja mälestustest. Teose idee sai alguse aastatetagusest kirjast, mis nüüdseks on saanud visuaalse vormi. Anett Niine, Marge Allik ja Liisi Tamm esitlevad Pallase rakendusuuringu projekti MultiWeave (juhendaja dotsent Kadi Pajupuu), mille eesmärk on uurida uudse struktuuriga tekstiilmaterjali valmistamise võimalusi. MultWeave on eksperimentaalne masin, mis võimaldab „printida“ lõngaga, kasvatades koelõngakihte eteantud punktde vahel. Lõimi toestab kudumise ajal jäik tugistruktuur, mis töö lõppedes tekstiilist eemaldatakse.

Noortetriennaal [YTAT](http://ytat.asp.lodz.pl/en/) on avatud 09.04.2019 – 10.05.2019

<http://www.ytat.asp.lodz.pl/en/>

Lisainformatsioon:
Prof Aet Ollisaar
Kõrgema Kunstikooli Pallas tekstiiliosakonna juhataja
tel 506 7281
aet.ollisaar@pallasart.ee
www.pallasart.ee